**Стратегија за борбу против корупције**

Транспарентност Србија укључена је у рад на **Нацрту националне стратегије за борбу против корупције 2013-2018.** године и изнела је низ предлога и сугетија за побољшање постојећег текста – почев од оних начелних, да се у нацрту не помињу Акциони план и рок за његово доношење, па до предлога за другачије дефинисање појединачних циљева, образложења, начела.

Иначе, рад на Стратегији, започет још 2011 и практично прекинут расписивањем избора 2012., обновљен је тек **средином фебруара 2013**. Рад је од почетка био оптерећен постављањем нереално кратких рокова, од којих се, срећом, одустало у међувремену. Нетачни подаци и нереални рокови су унети и у Акциони план за испуњавање обавеза у склопу придруживања ЕУ. Почетак рада на Стратегији је био оптерећен и „незваничним сазнањима“ о решењима која ће Стратегија садржати, а која су објављивана у медијима пре него што је радна група уопште формирана[[1]](#footnote-2).

Једно од најважинијих питања у вези са Стратегијом јесте **у којој ће се мери она примењивати**. Транспарентност Србија због тога сматра да је изузетно важно да у Нацрту стратегије буде задржан механизам утврђивања одговорности за неиспуњавање обавеза прописаних Стратегијом и Акционим планом (покретање поступка за разрешење одговорних функционера). Непостојање одговорности један је од разлога што су важећа Стратегија, из 2005. године, и Акциони план само делимично спроведени.

Међу примедбама у уводним деловима Нацрта, могу се издвојити неке, попут предлога да се као **општи циљ** Стратегије постави „да се корупција у Републици Србији у највећој могућој мери отклони, тако што ће бити ојачана отпорност на корупцију, умањен број прилика за њен настанак, смањене могућности да корупција остане скривена и повећана делотворност у контроли и санкционисању коруптивног понашања“, предлога да се прецизно дефинишу **начела „нулте толеранције“ и „владавине права“**, тако да се омогући ослобађање од одговорности учесника чије сведочење доводи до открића опаснијих облика корупције и тако да вршење дужности не зависи у будућности од постојања „политичке воље“.

У области сузбијања политичке корупције, предложили смо допуну на основу које би **политички утицај био отклоњен код постављења и разрешења** не само директора јавних предузећа, већ и руководилаца у другим институцијама јавног сектора (нпр. у здравству, школству, јавним агенцијама).

У Нацрту се само овлаш помиње тема **јавно-приватних партнерстава**. ТС је предложила увођење новог циља јер је у питању област која носи са собом велике ризике од корупције, нарочито у случајевима када се у такво партнерство улази на иницијативу приватног партнера, а не на основу унапред препознате потребе јавног сектора. Према предлогу ТС, потребно је успоставити праћење сврсисходности одлука о јавно-приватним партнерствима, али и увести тренутно непоменуте циљеве у вези са прикупљањем јавних прихода и спречавањем прања новца.

У делу који се бави правосуђем, Нацрт стратегије предвиђа „развијено ефикасно и проактивно поступање у откривању и кривичном гоњењу коруптивних кривичних дела“ .

Транспарентност је **предложила да се у образложењу укаже шта „проактивност“ треба да подразумева**: „Проактивност, између осталог, треба да обухвати: разматрање објављених извештаја државних органа и других релевантних субјеката који указују на кршење закона и пре него што буде поднета кривична пријава; уочавање образаца корупитвног понашања на откривеним случајевима корупције, нарочито од стране органа који врше надзор и њихова сарадња са тужилаштвима у циљу испитивања могуће корупције; чешће коришћење посебних истражних техника у случајевима корупције, укључујући и циљане провере у вези са посебно ризичним областима, под надзором јавног тужиоца.“

У области приватизације, планирања и изградње, здравства, школства и едукације указали смо на многа питања која су остала непокривена (нпр. израда урбанистичких планова, недовољно јасна права пацијената)

У области медија, ТС инсистира да се Стратегијом и Акционим планом предвиди већи ниво **транспарентности власништва** него што је предвиђено Нацртом закона о јавном информисању и медијима, да се пропише **недискриминаторно поступање органа јавне власти у односу на медије**.

ТС је упутила и сугестије за прецизно **дефинисање методологије** по којој би Агенција за борбу против корупције ценила **коруптивне ризике прописа** пре њиховог усвајања, предложила прописивање увођење основних питања о корупцији и борби против ње у школске и факултетске програме. У области превенције предложили смо и битне допуне поглавља о **транспарентности рада органа власти** (преиспитивање тајност података, објављивање претраживих база података, образложења одлука, планова рада и извештаја о раду) и о **заштити узбуњивача.**

Све коментаре постојећег нацрта као и низ других мера које се могу видети у документу који је доступан на банеру на насловној страни сајта Транспарентности – Србија <http://transparentnost.org.rs/>.

Транспарентност – Србија

Београд, 11. април 2013.

1. <http://www.transparentnost.org.rs/index.php?option=com_content&view=category&id=29&Itemid=&lang=sr> [↑](#footnote-ref-2)